soto banjar (source.dokpri)
Assalamualaikum, apa habar bubuhannya?
Han tetamu lagi lawan artikel FBB nang hari ini handak membahas soto banjar di Banjarmasin. Sudah tahu kalo bahwa soto banjar ngitu makanan khas atawa makanan tradisional khas banjar. Khas banjar ngini artinya lain di Banjarmasin haja, tapi mewakili samuaan urang suku banjar. Jadi pabila ada urang bacari soto banjar dimana haja di buncu kalsel ngini pasti ada nang bajual ya kalo.
Tapi hari ini, kita dasarnya handak mambahas soto banjar nang ada di Banjarmasin haja. Jadi kan Banjarmasin ngitu sebagai pusat perdagangan kalsel, nyata pang mun orang dating kasini tuh bejalan ke Banjarmasin, bukan Cuma urang luar daerah tapi jua urang-urang banjar nang di luar kota nyata pang katuju bejalanan atawa belanja ka Banjarmasin. Rata-rata tuh nang dicari ya soto banjar tupang sebagai kuliner khas kasukaan urang suku banjar.
Kada usah gin lah kapapanjangan intronya, langsung haja ulun bagikan gasan pian barataan. Dimana Gerang nang nyaman-nyaman soto banjarnya tuh. Pasti handak nang nyaman kalu, nang dikatujui urang banyak dan yang payu, lihati dulu dibawah ni.
Rekomendasi Soto Banjar Favorit di Kota Banjarmasin
1. Soto Banjar Bang Amat, Jalan Banua Anyar
Mun ngini liwar pang, terkenal banar, banyak artis wan urang luar kota mun kasini tahu pang lawan soto banjar nang sabuting nih, terkenal banar. Maka disini tuh ada satenya jua, ada jua sewaan kapal gasan ke pasar terapung, lawan ada jua hiburan musik kesenian khas banjar, jadi mode kaya sepaket tu nah disana mun gasan turis. Harganya lumayan pang telarang pada dilain tapi soal rasa diakui pang dasar nyaman tu pang, hancuy liyuy jar urang banjar.
soto banjar bang amat (source trip advisor)
2. Soto Kuin Kelana, Jalan S. Parman
Ngini kada tapi ganal warung sotonya, tapi soal rasa kada kalah pang lawan nang lain, lokasinya pas subarangan Gedung Susu alias Gedung Sultan Suriansyah, mun lawan kampus ULM gin parak, jadi gasan pian nang sekitaran ULM atawa kayutangi kawa pang kasini mun handak soto.
3. Depot Soto Haji Irin, Piere Tandean
Nahhh, amun buhan pian lagi bejalan ke siring sungai piere tandean, mun lapar handak makan soto nang nyaman, kawa banar singgah kasini. Nah ngini tuh kisahnya, buhan FBB bahari suah jua segroupan kesana beramian makan soto, dasar nyaman rasanya lawan harganya kada tapi larang sadang haja jua toh kada menyakiti dompet, hahaha. Kuahnya sedap banar perasa ulun lah, mun kada percaya cubai ha kesana.
4. Soto Sate Pahlawan, Jalan Pahlawan
Nah, ngini nih lah bujur haja pang pina halus depotnya mun dilihat di google maps, rapat banar ha pulang ke jalan. Tapi mun soal rasa kawa diadu. Beantri urang makan disana tuh. Maka depotnya nih lawas banar sudah berdirinya artinya sudah diakui dasar nyaman dan banyak nang manukar. Amun pian handak marasai makanan khas banjar nang sabuting nih kesana, jangan kada ingat merasai satenya, nyaman banar jar urang-urang tu.
5. Soto Apung, Kampung Biru
Nah, pabila buhan pian bejalanan bekelotok telalui kampung biru, singgah dah cobai sotonya. Ngarannya soto apung soalnya mengapung diatas banyu. Han, mun handak merasai sensasi nang lain pas mamakan soto cobai kesini, ngarannya ombak banyu nyata ai makan baguyang-guyang, tapi disitu pang khasnya makan diatas sungai mengapung nih, asa rami asa gair jua apalagi mun kada bisa bakunyung hahaha, menakutani haja ulun sekalinya. Kada pang lah, kada seseram itu.
6. Soto Banjar Queentana, Jalan Zafri Zam-Zam
Uma ai nang terakhir ni pina meanduh-anduh ngarannya, pina inggris-inggris kayapakah. Tapi disini tuh ngarannya memang daerah Kuin, Cuma rajin tu di plesetkan urang jadi queen, sakira keren tu nah dibaca urang, padahal aslinya Kuin. Di Kuin ni terkenal dengan sotonya, rancak urang menyambat soto Kuin. Cuma di Kuin tu saking banyaknya soto bingung kalo, jadi ulun rekomendasikan soto queentana ini. Soto disini nih mun jam istirahat kerja rami banar pegawai makan disini, ayam bapukahnya gonol, maka satenya gin nyaman. Rajin tu ngalih dapat kursi mun jam makan siang, baik hari libur pang kesini tasunyi sadikit.
Nah itu tadi rekomendasi Soto banjar di kota Banjarmasin nang patut pian cubai, insyaallah nyaman pang lah, karena ini rata-rata depot lawas nang ulun kisahkan nih. Mudah-mudahan buhan pian jadi ngiler dan langsung bacari soto banjar imbah ini, aamiin.
***
Nang manulis: ruliretno.com
Nang manyunting: irabooklover.com
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn vec_Latn bjn_Latn bjn_Latn bjn_Latn sun_Latn bjn_Latn bjn_Latn bjn_Latn bjn_Latn unk bjn_Latn bjn_Latn